Leeuaanval: Seun se nek beseerArgieffoto Kristian Prinsloo (11) se toestand is onveranderd waar hy in ŉ Pretoriase hospitaal se waakeenheid behandel word nadat hy Saterdag deur ŉ driejarige leeumannetjie in Lephalale (Ellisras) in Limpopo aangeval is. Sanet Dippenaar, woordvoerder van die Muelmed-hospitaal, het Dinsdag aan Maroela Media gesê Kristian se toestand is steeds kritiek. “Ons kan bevestig dat twee nekwerwels ontwrig is. Die dokters gaan nie nou al ŉ operasie uitvoer nie as gevolg van swelling op die brein. Kristian se jong ouderdom tel in sy guns,” het Dippenaar gesê. Maroela Media het vroeër berig Kristian is Saterdag op ŉ familievriend se landgoed op die oewer van die Mogolrivier in Lephalale deur die leeu aangeval en aan die keel gebyt. Hy is eers in die Mediclinic Lephalale gestabiliseer en het daar ŉ operasie ondergaan, waarna hy die middag met ŉ helikopter van Netcare 911 na Pretoria oorgeplaas is. Sy ouers, Herman en Adri Prinsloo, waak by sy hospitaalbed. Dit is nie duidelik wat tot die aanval gelei het nie. Sy ouma het die leeu van die seun afgestoei waarna die dier gevlug het. Die leeumannetjie wat hom aangeval het, is glo een van drie mak leeus wat op die landgoed aangehou word en as welpies daar grootgemaak is.